“สคร.” เกาะติดรัฐวิสาหกิจเบิกจ่ายงบลงทุน จี้ให้ได้ตามเป้า เผย 10 เดือนแรก ทะลุ 1 แสนลบ.
“สคร.” เกาะติดรัฐวิสาหกิจเบิกจ่ายงบลงทุน จี้ให้ได้ตามเป้า เผย 10 เดือนแรก ทะลุ 1 แสนลบ. 
“สคร.” เกาะติดรัฐวิสาหกิจเบิกจ่ายงบลงทุน จี้ให้ได้ตามเป้า เผย 10 เดือนแรก ทะลุ 1 แสนลบ.
8 ธ.ค. 2563

นายประภาศ คงเอียด ผู้อำนวยการสำนักงานคณะกรรมการนโยบายรัฐวิสาหกิจ (สคร.) เปิดเผยว่า นายอาคม เติมพิทยาไพสิฐ รมว.คลัง ได้ตรวจเยี่ยม สคร. และมอบนโยบายในงานด้านต่างๆ ของ สคร. โดยในส่วนการลงทุนของรัฐวิสาหกิจ รมว.คลังได้ให้ความสำคัญกับเรื่องการติดตามปัญหาและอุปสรรคในการดำเนินโครงการลงทุน เพื่อให้รัฐวิสาหกิจสามารถเบิกจ่ายงบลงทุนในช่วงที่เหลือของปี 2563 และในปี 2564 ให้เป็นไปตามเป้าหมาย
สำหรับผลการเบิกจ่ายงบลงทุนในปี 2563 ณ สิ้นเดือนตุลาคม 2563 มีผลการเบิกจ่ายงบลงทุนสะสมจำนวน 203,172 ล้านบาท หรือคิดเป็น 80% ของแผนการเบิกจ่ายสะสม และสำหรับรัฐวิสาหกิจปีงบประมาณ ได้เริ่มการเบิกจ่ายงบลงทุนปี 2564 มา 1 เดือน (ตุลาคม 2563) มีผลการเบิกจ่าย 8,290 ล้านบาท หรือคิดเป็น 103% ของแผนการเบิกจ่าย
“เพื่อให้การเบิกจ่ายของรัฐวิสาหกิจเป็นไปตามนโยบายรัฐมนตรีว่าการกระทรวงการคลัง สคร. จะทำงานร่วมกับหน่วยงานต่างๆ ในการติดตามและเร่งผลการเบิกจ่ายงบลงทุน รวมทั้งร่วมแก้ไขปัญหาโครงการที่มีการเบิกจ่ายล่าช้าอย่างใกล้ชิดต่อไป” ผู้อำนวยการ สคร.ระบุ
ด้าน น.ส.ปิยวรรณ ล่ามกิจจา ที่ปรึกษาด้านพัฒนารัฐวิสาหกิจ กล่าวเพิ่มเติมว่า การเบิกจ่ายงบลงทุนของรัฐวิสาหกิจในปี 2563 ของรัฐวิสาหกิจปีปฏิทิน มีผลการเบิกจ่ายงบลงทุนสะสมตั้งแต่เดือนม.ค.-ต.ค.63 จำนวน 102,389 ล้านบาท หรือคิดเป็น 99% ของแผนการเบิกจ่ายลงทุนสะสม ทำให้ภาพรวมการเบิกจ่ายงบลงทุนของรัฐวิสาหกิจปี 2563 เท่ากับ 203,172 ล้านบาท หรือ 80% ของแผนการเบิกจ่ายสะสม โดยมีรัฐวิสาหกิจที่มีโครงการลงทุนขนาดใหญ่ อาทิ โครงการปรับปรุงระบบส่งไฟฟ้าภาคตะวันตกและภาคใต้เพื่อเสริมความมั่นคง โครงการปรับปรุงระบบส่งไฟฟ้าบริเวณภาคใต้ตอนล่างเพื่อเสริมความมั่นคงระบบไฟฟ้า ของการไฟฟ้าฝ่ายผลิตแห่งประเทศไทย โครงการพัฒนาระบบส่งและจำหน่ายระยะที่ 1 ของการไฟฟ้าส่วนภูมิภาค และแผนปรับปรุงและขยายระบบจำหน่ายพลังไฟฟ้า ฉบับที่ 12 ปี 2560 – 2564 ของการไฟฟ้านครหลวง
สำหรับการเบิกจ่ายงบลงทุนของรัฐวิสาหกิจในปี 2564 ณ สิ้นเดือนตุลาคม 2563 ของรัฐวิสาหกิจปีงบประมาณมีผลการเบิกจ่ายสะสม 1 เดือน (ตุลาคม 2563) ได้จำนวน 8,290 ล้านบาท หรือคิดเป็น 103% ของแผนการเบิกจ่ายลงทุน โดยโครงการลงทุนขนาดใหญ่ที่สามารถเบิกจ่ายได้ดีกว่าเป้าหมาย ได้แก่ แผนงานปรับปรุงท่อเพื่อลดน้ำสูญเสีย แผนงานปรับปรุงระบบท่อประปาเพื่อเสถียรภาพของระบบจ่ายน้ำ ของการประปานครหลวง และโครงการรถไฟฟ้าสายสีส้ม ช่วงศูนย์วัฒนธรรม-มีนบุรี ของการรถไฟฟ้าขนส่งมวลชนแห่งประเทศไทย